13 Jesu Keresete ke “tsela.” Ke gore, ke ene fela yo re ka kgonang go atamela Modimo ka ene. Go ntse jalo mo kgannyeng ya thapelo ka gonne fa re rapela mo leineng la ga Jesu, ke gone fela re ka tlhomamisegang gore Rara o tla re naya sengwe le sengwe se re ka se kopang se se tsamaisanang le thato ya Gagwe. (Joh. 15:16) Le fa go ntse jalo, Jesu ke “tsela” le ka bokao jo bongwe gape. Boleo bo kgaogantse batho le Modimo. (Isa. 59:2) Jesu o ne a ntsha “moya wa gagwe e le thekololo gore a bone ba le bantsi.” (Math. 20:28) Ke sone se Baebele e tlhalosang jaana: “Madi a ga Jesu . . . a re phepafatsa mo boleong jotlhe.” (1 Joh. 1:7) Ka jalo Morwa o re buletse tsela ya gore re letlane le Modimo. (Bar. 5:8-10) Re ka nna le kamano e e molemo le Modimo fa re nna le tumelo mo go Jesu re bo re mo ikobela.—Joh. 3:36.